தலையில்லா முண்டங்கள்.! - வாழ்க்கை கவிதை

தலையெழுத்தை தலைகீழாய் எழுதிவைத்த ஆண்டவனே 
 தந்துவிடு நல்வாழ்வை எமக்கு!-'தங்கத் 
 தலைவரினை' இழந்துவிட்டு தவிக்கின்ற 'எம்சமூகம்' 
 தலையிழந்து முண்டமெனக் கிடக்கு! 
 தலைவர்நாம் என்றவர்கள் தறுதலைகள் முன்னாலே 
 தலைகவிழ்ந்து நிற்கின்றார் எதற்கு-?அவர் 
 தலையாட்டி பொம்மைகள்போல் தனித்துவத்தை விட்டுவிடின் 
 தருவாரே சிலஎலும்பு அதற்கு! 
 தலையில்லாத் தலைகளினை தலைவரென நினைத்ததற்காய் 
 தலையிடிதான் எங்களுக்குப் பரிசு!-பதவிக்காய் 
 தலைசொறிந்து பல்லிளிக்கும் தலைவர்களால் 
 தடுமாறும் எம்வாழ்க்கை தரிசு! 
 தலைதடவி கண்களிலே கண்கெட்டோர் கைவைக்க 
 தலையணையில் எம்தலைகள் இருக்கு!-தங்கள் 
 தலைதப்பி னால்போதும் என்கின்ற கோழையரை 
 தேர்ந்தெடுத்த நாங்கள்தான் கிறுக்கு! 
 தலைப்பிறையை மேகத்தால் தகர்த்தெறிய முடியாது 
 தலைவர்களே கொண்டிடுவீர் ஒப்பு!-உங்கள் 
 தலைகளினை காப்பாற்ற கண்ணிருந்தும் குருடர்களாய் 
 தவறுகளை பார்த்திருத்தல் தப்பு! 
 தலையில்லா முண்டங்களாய் மாறிவிட்ட எம்மவர்க்கு 
 தலையாக ஒருதலைவன் எழுவான்!-அவன் 
 தலைவரவர் சுவடுகளில் தயங்காமல் நிதம்நடக்க 
 தளையொடிந்து சிரிக்குமெங்கள் எழுவான்!